**דף מידע והנחיות בנושא בדיקת CT בהרדמה לילדים**

הורים נכבדים שלום!

דף זה מרכז עבורכם מידע אודות בדיקת ה-CT בהרדמה וכן הנחיות לקראת ביצוע הבדיקה.

מכשיר טומוגרפיה ממוחשבת (CT) הינו כלי אבחנתי לא פולשני המשלב קרינת רנטגן (קרינת X) עם טכנולוגית מחשבים מתקדמת ליצירת תמונות תלת-ממדיות של פנים הגוף. בתמונות אלה נראים האיברים הפנימיים, כלי הדם, העצמות והרקמות בפירוט רב. המרכז הרפואי תל אביב ע"ש סוראסקי מצויד במכשירי CT חדשים מהמתקדמים ביותר בעולם, המופעלים על בסיס פרוטוקולים רפואיים מדויקים המעודכנים בהתאם לספרות הרפואית באופן שוטף.  בדיקת CT אינה כרוכה בכאב , אך היא צריכה להתבצע ללא תזוזת הילד. מסיבה זו יש צורך לבצע בדיקה תחת הרדמה כללית.

הכנה לבדיקה -

• אסור לילד לאכול במהלך 6 שעות שלפני הבדיקה . בקבוק מטרנה יש לתת עד 6 שעות לפני הבדיקה.

• תינוקות היונקים בלבד יכולים לינוק עד 4 שעות לפני הבדיקה.

• מותר וגם כדאי לתת מים בלבד עד שעתיים לפני הבדיקה.

• יש לתת את כל התרופות הרגילות עם מעט מים. אין לתת תרופות הנלקחות ביחד עם אוכל.

• יש להגיע עם בגדים להחלפה למקרה והבגדים ירטבו או יתלכלכו.

חשוב שתספרו לנו על מחלות רקע כגון מחלת לב, סכרת, מחלת כליות, מחלות בלוטת התריס וכן על אלרגיות לתרופות ובמיוחד ליוד. במידה ולא קיבלתם הנחיות לגבי הרגישות ליוד בעת קביעת התור, נא לפנות אלינו לקבלת ההדרכה בנושא.

יום הבדיקה -ביום הבדיקה עליכם להגיע  למכון ה-CT הממוקם באגף ה', קומת קרקע  ולפנות למזכירות לצורך קבלה משרדית.

יש להצטייד ב:

•   הפניה רפואית לביצוע בדיקת CT

•   טופס התחייבות עם ציון קודי משרד הבריאות המופיעים בטופס הזימון

•   בדיקות דימות קודמות כגון: MRI/CT/מיפוי עצמות

•   סיכומי אשפוז קודמים

•   תרופות קבועות

•   כל חפץ/פריט שעשוי להרגיע את ילדכם (מוצץ, חיתול, צעצוע).

•   בקבוק עם מים או מיץ וכן חטיף אהוב  - לשתייה/אכילה לאחר ביצוע הבדיקה בלבד.

רופא מרדים ואחות יקבלו אתכם לשיחה לצורך קבלת מידע רפואי על ילדכם . לאחר השיחה עם הרופא המרדים תתבקשו לחתום על טופס הסכמה לביצוע בדיקה בהרדמה. הצוות הרפואי ישגיח על ילדיכם במהלך הבדיקה.

לאחר הבדיקה - יעבור ילדכם לחדר ההתאוששות. בשלב זה תתבקשו להיות עם ילדכם ואחות תמשיך את ההשגחה עד להתעוררות המלאה. בשלבים הראשונים יקבל ילדכם  חמצן במסכה.

תוצאות הבדיקה - הפענוח והדיסק עם הבדיקה עצמה ישלחו בדואר לביתכם תוך 7 ימי עבודה.

נשמח לענות על כל שאלתכם  בטל: 03-6974495 בין השעות :08:00-15:00

בברכת בריאות שלמה,

צוות יחידת ה-US צוות יחידת ה-CT